b'\n_START_ARTICLE_\nHorst Wessel\n_START_SECTION_\nDate biografice\n_START_PARAGRAPH_\nWessel s-a n\xc4\x83scut \xc3\xaen Bielefeld \xc3\xaen Westfalia, ca fiu al dr. Ludwig Wessel, pastor luteran la biserica Nikolaikirche din Berlin \xc8\x99i al Luisei Margarete Wessel,  fiic\xc4\x83 de pastor luteran. Familia Wessel locuia pe Strada Evreilor (Judenstra\xc3\x9fe), centrul cartierului evreiesc \xc3\xaen Berlinul medieval ._NEWLINE_\xc8\x98coala primar\xc4\x83 \xc8\x99i gimnaziul, Horst le-a urmat \xc3\xaentre anii 1914-1922 la Berlin-C\xc3\xb6lln (C\xc3\xb6llnisches Gymnasium), iar bacalaureatul (\xc3\xaen german\xc4\x83 : Abitur) l-a luat la gimnaziul Luisenstadt (german\xc4\x83 : Luisenst\xc3\xa4dtisches Gymnasium) din Berlin. \xc3\x8en aprilie 1926 s-a \xc3\xaenscris la facultatea de drept de la Universitatea Friedrich Wilhelm din Berlin \xc8\x99i s-a \xc3\xaenrolat \xc3\xaen sec\xc8\x9bia berlinez\xc4\x83 a SA-Sturmabteilung \xc8\x99i \xc3\xaen asocia\xc8\x9bia studen\xc8\x9beasc\xc4\x83 berlinez\xc4\x83 \xe2\x80\x9eCorps Normannia Berlin\xe2\x80\x9d. Rela\xc8\x9biile neoficializate cu logodnica sa, Erna Jaenke, au atras refuzul mamei sale, r\xc4\x83mas\xc4\x83 v\xc4\x83duv\xc4\x83, de a-l \xc3\xaentre\xc8\x9bine, fapt care l-a silit pe Wessel s\xc4\x83-\xc8\x99i \xc3\xaentrerup\xc4\x83 studiile.\n_START_SECTION_\nActivitatea nazist\xc4\x83\n_START_PARAGRAPH_\nDr. Ludwig Wessel a fost membru al partidului conservator Partidul Na\xc8\x9bional-Popular German (DNVP), a\xc8\x99a c\xc4\x83 la 15 ani Horst s-a \xc3\xaenrolat \xc3\xaen Tineretul DNVP, numit \xc8\x99i \xe2\x80\x9eTineretul lui Bismarck\xe2\x80\x9d  (\xc3\xaen german\xc4\x83 :Bismarckjugend), unde s-a remarcat \xc3\xaen alterca\xc8\x9biile cu social-democra\xc8\x9bii \xc8\x99i comuni\xc8\x99tii ._NEWLINE_\xc3\x8en 1928 el a plecat la Viena pentru a-\xc8\x99i continua studiile dar, atras spre activitatea politic\xc4\x83, s-a \xc3\xaenrolat \xc3\xaen Hitlerjugendul austriac \xc8\x99i dup\xc4\x83 c\xc3\xa2teva luni s-a re\xc3\xaentors la Berlin unde \xc8\x99i-a f\xc4\x83cut o carier\xc4\x83 rapid\xc4\x83 \xc3\xaen SA ajung\xc3\xa2nd la gradul de SA-Sturmf\xc3\xbchrer, responsabil cu agita\xc8\x9bia \xc8\x99i demonstra\xc8\x9biile din zona Brandenburg .\n_START_SECTION_\nHorst-Wessel-Lied\n_START_PARAGRAPH_\nPoemul Die Fahne hoch! (Sus drapelul!) a ap\xc4\x83rut pentru prima oar\xc4\x83 \xc3\xaen luna august 1929 \xc3\xaen \xe2\x80\x9eAtacul\xe2\x80\x9d (\xc3\xaen german\xc4\x83 \xe2\x80\x9eDer Angriff\xe2\x80\x9d), organul de pres\xc4\x83 al Sturmabteilung (SA) (\xe2\x80\x9eSec\xc8\x9biunile de Asalt\xe2\x80\x9d naziste). Die Fahne hoch! a devenit Horst-Wessel-Lied \xc8\x99i a fost intonat pentru prima oar\xc4\x83 la funeraliile lui Wessel._NEWLINE_Acest poem a fost un plagiat, sau o \xe2\x80\x9eadaptare\xe2\x80\x9d pentru Sturmabteilung a poemului poetului comunist Willi Bredel, scris pentru \xe2\x80\x9eUniunea de ap\xc4\x83rare a Partidului Comunist German\xe2\x80\x9d (\xc3\xaen german\xc4\x83 Roter Frontk\xc3\xa4mpferbund)._NEWLINE_Dup\xc4\x83 Ingeborg Wessel, sora lui Horst, prima publicare postum\xc4\x83 a poemului, \xc3\xaen jurnalul nazist V\xc3\xb6lkischer Beobachter, a purtat men\xc8\x9biunea \xe2\x80\x9eSalutul lui Horst Wessel c\xc4\x83tre Germania viitoare\xe2\x80\x9d; poemul a devenit inmul oficial al partidului nazist german NSDAP .\n_START_SECTION_\nAsasinatul\n_START_PARAGRAPH_\nWessel a fost \xc3\xaempu\xc8\x99cat de activistul comunist Albrecht (Ali) H\xc3\xb6hler \xc3\xaen seara de 14 ianuarie 1930 \xc8\x99i internat \xc3\xaen stare de agonie \xc3\xaen spitalul Friedrichshain. A fost vizitat de sora sa, Ingeborg Wessel, de Joseph Goebbels \xc8\x99i de prin\xc8\x9bul August Wilhelm al Prusiei, unul dintre comandan\xc8\x9bii SA. A murit de septicemie nou\xc4\x83 zile mai t\xc3\xa2rziu._NEWLINE_H\xc3\xb6hler a fost condamnat la \xc8\x99ase ani de \xc3\xaenchisoare \xc8\x99i asasinat trei ani mai t\xc3\xa2rziu, dup\xc4\x83 ce nazi\xc8\x99tii au acaparat puterea \xc3\xaen Germania._NEWLINE_Cauza atentatului a r\xc4\x83mas neclar\xc4\x83. Partidul comunist a negat c\xc4\x83 ar fi avut vreun amestec \xc3\xaen acest atentat; s-a men\xc8\x9bionat \xc8\x99i posibilitatea unei crime pasionale din lumea interlop\xc4\x83. Dup\xc4\x83 alt\xc4\x83 versiune, ar fi fost un act de vendet\xc4\x83, de r\xc4\x83zbunare pentru uciderea cu o zi mai devreme a lui Camillo Ross, un comunist prezumtiv, \xc3\xaen v\xc3\xa2rst\xc4\x83 de 17 ani._NEWLINE_Din ini\xc8\x9biativa lui Goebbels asasinarea lui Wessel a c\xc4\x83p\xc4\x83tat amploare na\xc8\x9bional\xc4\x83, ca un mare show propagandistic, iar funeraliile au fost organizate \xc3\xaen stil grandios, \xc3\xaenso\xc8\x9bite de mari manifesta\xc8\x9bii ale SA .'